b'\n_START_ARTICLE_\nBridge\n_START_SECTION_\nPelin kulku\n_START_PARAGRAPH_\nJako ja samalla koko peli alkaa tarjoamisesta. Pelaajat tarjoavat siihen saakka, ett\xc3\xa4 loppusitoumus saadaan selville. T\xc3\xa4m\xc3\xa4n j\xc3\xa4lkeen alkaa varsinainen pelivaihe, joka loppuu vasta kun kaikki kortit ovat saatu pelattua.\n_START_SECTION_\nYleist\xc3\xa4\n_START_PARAGRAPH_\nJaon aikakaraja eli se aika milloin jako pit\xc3\xa4\xc3\xa4 olla pelattuna vaihtelee yleens\xc3\xa4 7-8 minuutin v\xc3\xa4lill\xc3\xa4, mutta on my\xc3\xb6s leikkimielisi\xc3\xa4 pikakilpailuja joissa aikav\xc3\xa4li voi olla alimmillaan jopa 2 minuuttia. T\xc3\xa4llaisia kilpailuja j\xc3\xa4rjestet\xc3\xa4\xc3\xa4n ainakin nettibridgesivusto BBO:lla._NEWLINE_Jaoissa on eri vy\xc3\xb6hykkeet ja eri jakaja riippuen jakonumerosta.\n_START_SECTION_\nBrikka\n_START_PARAGRAPH_\nBrikat ovat bridgeen tarkoitettuja korttitelineit\xc3\xa4, joissa s\xc3\xa4ilytet\xc3\xa4\xc3\xa4n kortteja jakojen v\xc3\xa4liss\xc3\xa4. Brikkaan on merkitty jaon numero, jakaja ja vy\xc3\xb6hykkeet. Brikka sis\xc3\xa4lt\xc3\xa4\xc3\xa4 nelj\xc3\xa4 lokeroa, joista pelaajat ottavat pelipaikkaansa vastaavan nipun valmiiksi jaettuja kortteja._NEWLINE_Kilpailuissa kortit sekoitetaan brikkoihin tietokoneohjattavilla kortinjakokoneilla, jotka ohjelmoidaan virallisissa kilpailuissa jakamaan kortit sattumanvaraisesti. Kilpailuissa on usein paljon jakoja, joissa on sama numero, jotta niit\xc3\xa4 voitaisiin pelata monessa p\xc3\xb6yd\xc3\xa4ss\xc3\xa4 samanaikaisesti. T\xc3\xa4ll\xc3\xb6in kortinjakokoneilla on erityisen suuri merkitys, sill\xc3\xa4 k\xc3\xa4sin monistettuna kilpailun jakojen tekemisess\xc3\xa4 menisi todella kauan ja virheiden m\xc3\xa4\xc3\xa4r\xc3\xa4 kasvaisi._NEWLINE_Kerhopeleiss\xc3\xa4 sekoitetut kortit jaetaan yleens\xc3\xa4 yksi kerrallaan nelj\xc3\xa4\xc3\xa4n pinoon k\xc3\xa4sin. T\xc3\xa4ll\xc3\xb6in n\xc3\xa4it\xc3\xa4 jakoja voidaan pelata vain yhdess\xc3\xa4 p\xc3\xb6yd\xc3\xa4ss\xc3\xa4 kerrallaan.\n_START_SECTION_\nJakaja\n_START_PARAGRAPH_\nJakaja aloittaa tarjoamisen. Ensimm\xc3\xa4isess\xc3\xa4 jaossa jakaja on pohjoinen, toisessa it\xc3\xa4, kolmannessa etel\xc3\xa4 ja nelj\xc3\xa4nness\xc3\xa4 l\xc3\xa4nsi. Jakaja kiert\xc3\xa4\xc3\xa4 siis kellon suuntaisesti.\n_START_SECTION_\nTarjouskierros\n_START_PARAGRAPH_\nTarjous muodostuu tasosta ja maasta. Taso on yhdest\xc3\xa4 seitsem\xc3\xa4\xc3\xa4n; se on trikkien m\xc3\xa4\xc3\xa4r\xc3\xa4, jonka tarjoaja partnereineen lupaa ottaa (tikit kuudennen j\xc3\xa4lkeen ovat trikkej\xc3\xa4, eli yksi trikki tarkoittaa seitsem\xc3\xa4\xc3\xa4 tikki\xc3\xa4 kun taas seitsem\xc3\xa4n trikki\xc3\xa4 on kaikki 13 tikki\xc3\xa4). Maa m\xc3\xa4\xc3\xa4rittelee valttimaan, jolla pelivaihe pelataan jos tarjous j\xc3\xa4\xc3\xa4 voimaan. My\xc3\xb6s valtiton peli eli sangi (NT) on mahdollinen. Maiden arvoj\xc3\xa4rjestys matalimmasta korkeimpaan on risti, ruutu, hertta, pata, sangi._NEWLINE_Vain yksi tarjous on kerrallaan voimassa. Uusien tarjousten pit\xc3\xa4\xc3\xa4 olla edellist\xc3\xa4 korkeampia. Tarjous on toista korkeampi, jos se on korkeampaa tasoa tai samaa tasoa ja korkeampaa maata._NEWLINE_Tarjouskierros jatkuu, kunnes kolme pelaajaa passaa per\xc3\xa4kk\xc3\xa4in. T\xc3\xa4ll\xc3\xb6in korkein tarjous j\xc3\xa4\xc3\xa4 voimaan ja sen mukaan pelataan. Poikkeuksena alkutilanne, jossa kaikki nelj\xc3\xa4 pelaajaa passaa per\xc3\xa4kk\xc3\xa4in; jos n\xc3\xa4in k\xc3\xa4y, pelivaihetta ei pelata ja kukaan ei saa pisteit\xc3\xa4.\n_START_SECTION_\nPelivaihe\n_START_PARAGRAPH_\nTarjouskierroksen j\xc3\xa4lkeen seuraa pelivaihe. Korkein tarjous muuttuu nyt loppusitoumukseksi ja siin\xc3\xa4 m\xc3\xa4\xc3\xa4ritelty valtti valttimaaksi. Korkeimman tarjouksen tehneelt\xc3\xa4 puolelta se pelaaja, joka on ensimm\xc3\xa4isen\xc3\xa4 tarjonnut valttimaata, nimet\xc3\xa4\xc3\xa4n pelinviej\xc3\xa4ksi. H\xc3\xa4n yritt\xc3\xa4\xc3\xa4 saada sitoumuksen kotiin, eli saada v\xc3\xa4hint\xc3\xa4\xc3\xa4n luvatun m\xc3\xa4\xc3\xa4r\xc3\xa4n tikkej\xc3\xa4._NEWLINE_Pelivaiheen aloittaa pelinviej\xc3\xa4n vasemmalla puolella oleva pelaaja pelaamalla haluamansa kortin, t\xc3\xa4t\xc3\xa4 kutsutaan l\xc3\xa4ht\xc3\xb6kortiksi. L\xc3\xa4ht\xc3\xb6kortin pelaamisen j\xc3\xa4lkeen pelinviej\xc3\xa4n partneri, lep\xc3\xa4\xc3\xa4j\xc3\xa4, levitt\xc3\xa4\xc3\xa4 korttinsa kaikkien n\xc3\xa4ht\xc3\xa4v\xc3\xa4ksi. Pelinviej\xc3\xa4 m\xc3\xa4\xc3\xa4r\xc3\xa4\xc3\xa4, mink\xc3\xa4 kortin lep\xc3\xa4\xc3\xa4j\xc3\xa4 pelaa vuorollaan mihinkin tikkiin._NEWLINE_Jos pelinviej\xc3\xa4 saa v\xc3\xa4hint\xc3\xa4\xc3\xa4n sitoumuksessa lupaamansa tikit, h\xc3\xa4nen puolensa saa pisteit\xc3\xa4, muussa tapauksessa vastustaja saa pisteit\xc3\xa4 jokaisesta pietist\xc3\xa4 (tikist\xc3\xa4, jota pelinviej\xc3\xa4 j\xc3\xa4i alle tarjouksensa). Tietty\xc3\xa4 tasoa korkeammat sitoumukset, t\xc3\xa4yspelit, antavat huomattavasti enemm\xc3\xa4n pisteit\xc3\xa4 kuin alemmat. Slammit, joissa toinen puoli lupaa ottaa 12 tai 13 tikki\xc3\xa4, antavat viel\xc3\xa4 enemm\xc3\xa4n pisteit\xc3\xa4.\n_START_SECTION_\nPelivaiheen kulku l\xc3\xa4ht\xc3\xb6kortin j\xc3\xa4lkeen\n_START_PARAGRAPH_\nL\xc3\xa4ht\xc3\xb6kortin j\xc3\xa4lkeen puu-ukon levitetty\xc3\xa4 korttinsa p\xc3\xb6yd\xc3\xa4lle pelinviej\xc3\xa4 m\xc3\xa4\xc3\xa4r\xc3\xa4\xc3\xa4 sielt\xc3\xa4 mink\xc3\xa4 tahansa kortin l\xc3\xa4ht\xc3\xb6v\xc3\xa4rist\xc3\xa4 tai l\xc3\xa4ht\xc3\xb6v\xc3\xa4rin puuttuessa mink\xc3\xa4 tahansa kortin (v\xc3\xa4ripakko). T\xc3\xa4m\xc3\xa4n j\xc3\xa4lkeen pelinviej\xc3\xa4n oikeanpuoleinen vastustaja pelaa kortin v\xc3\xa4ripakolla ja vuoro siirtyy pelinviej\xc3\xa4lle. Kun kaikista k\xc3\xa4sist\xc3\xa4 on pelattu, kierroksen suurin valtti voittaa tikin. Jos kierroksella ei kuitenkaan pelattu yht\xc3\xa4\xc3\xa4n valttia tai loppusitoumus oli valtiton (sangi), l\xc3\xa4ht\xc3\xb6v\xc3\xa4rin suurin kortti voittaa. Kortin voittanut pelaaja ja h\xc3\xa4nen partnerinsa merkkaavat tikin voitetuksi k\xc3\xa4\xc3\xa4nt\xc3\xa4m\xc3\xa4ll\xc3\xa4 kortin pitkitt\xc3\xa4in kuvapuoli (kortin puoli, jossa n\xc3\xa4kyy sen suuruus ja maa) yl\xc3\xb6sp\xc3\xa4in, vastaavasti tikin h\xc3\xa4vinnyt pari k\xc3\xa4\xc3\xa4nt\xc3\xa4\xc3\xa4 korttinsa poikittain kuvapuoli alasp\xc3\xa4in. Korttien suuruusj\xc3\xa4rjestys suurimmasta pienimp\xc3\xa4\xc3\xa4n on A, K, Q, J, 10, 9,...,2._NEWLINE_Ensimm\xc3\xa4isen tikin voittanut pelaaja jatkaa pelaamalla k\xc3\xa4dest\xc3\xa4\xc3\xa4n mink\xc3\xa4 tahansa kortin tai jos p\xc3\xb6yt\xc3\xa4 sai tikin, pelinviej\xc3\xa4 m\xc3\xa4\xc3\xa4r\xc3\xa4\xc3\xa4 sielt\xc3\xa4 pelattavan kortin. T\xc3\xa4st\xc3\xa4 kortista tulee uusi l\xc3\xa4ht\xc3\xb6korttia vastaava kortti, jonka v\xc3\xa4ri\xc3\xa4 kaikkien pelaajien on tunnustettava jos mahdollista. Pelaamisj\xc3\xa4rjestys kulkee kellon suuntaisesti._NEWLINE_Peli jatkuu samalla tavalla siihen asti, ett\xc3\xa4 kaikki kortit on saatu pelattua.\n_START_SECTION_\nPuolustus\n_START_PARAGRAPH_\nPelivaiheessa toinen pari yritt\xc3\xa4\xc3\xa4 est\xc3\xa4\xc3\xa4 pelinviej\xc3\xa4\xc3\xa4 saamasta ylitikkej\xc3\xa4 tai sitoumusta kotiin. T\xc3\xa4ll\xc3\xb6in puolustavalla parilla on mahdollisuus antaa merkinantoja toisilleen tikkiin pelatuilla yksitt\xc3\xa4isill\xc3\xa4 korteilla. Puolustajilla on my\xc3\xb6s mahdollisuus yritt\xc3\xa4\xc3\xa4 harhauttaa pelinviej\xc3\xa4\xc3\xa4. T\xc3\xa4llaisia tapauksia voivat olla merkinanto joka on parin konventiokortissa lukevan merkinannon vastainen, mutta t\xc3\xa4llaiset huijausmerkinannot eiv\xc3\xa4t saa olla partnerin kanssa sovittuja. Pelaajan partneri ei siis saisi tiet\xc3\xa4\xc3\xa4 mik\xc3\xa4 merkinannoista on huijausmerkinanto, muuten parille voidaan m\xc3\xa4\xc3\xa4r\xc3\xa4t\xc3\xa4 kilpailukielto ja sakkoja._NEWLINE_L\xc3\xa4ht\xc3\xb6kortilla voidaan antaa merkinanto partnerille. Toisaalta l\xc3\xa4ht\xc3\xb6kortti voi pyyt\xc3\xa4\xc3\xa4 partnerilta ensimm\xc3\xa4iseen tikkiin merkinantoa pelatun v\xc3\xa4rin pituudesta tai mit\xc3\xa4 v\xc3\xa4ri\xc3\xa4 partneri haluaa l\xc3\xa4htij\xc3\xa4n seuraavaksi tai seuraavan kerran kiinni ollessaan pelaavan.\n_START_SECTION_\nPuolustuksen merkinannot\n_START_PARAGRAPH_\nMerkinannon tavoitteena on yleens\xc3\xa4 saada partneri kiinni ollessaan pelaamaan jotain tietty\xc3\xa4 maata tai s\xc3\xa4ilytt\xc3\xa4m\xc3\xa4\xc3\xa4n pito jossain tietyss\xc3\xa4 maassa. Erilaisia merkinannolla kerrottuja tietoja voivat olla esimerkiksi v\xc3\xa4rin pituus, lyhyys tai voima jossakin v\xc3\xa4riss\xc3\xa4, mit\xc3\xa4 v\xc3\xa4ri\xc3\xa4 haluaa partnerin palauttavan ja jakauma. Merkinannot pari saa p\xc3\xa4\xc3\xa4tt\xc3\xa4\xc3\xa4 itse._NEWLINE_Monilla huippupelaajilla on erilaiset merkinannot valttipeliin, sangipeliin, alapeleihin, t\xc3\xa4yspeleihin ja slammeihin. He my\xc3\xb6s n\xc3\xa4ytt\xc3\xa4v\xc3\xa4t eri merkkej\xc3\xa4 \xc3\xa4ss\xc3\xa4l\xc3\xa4ht\xc3\xb6ihin, sekvenssil\xc3\xa4ht\xc3\xb6ihin, dubbelil\xc3\xa4ht\xc3\xb6ihin ja l\xc3\xa4ht\xc3\xb6ihin, joissa p\xc3\xb6yt\xc3\xa4 j\xc3\xa4\xc3\xa4 kiinni. Pelivaiheen merkinannot tulee olla merkittyn\xc3\xa4 konventiokortteihin.\n_START_SECTION_\nPelin p\xc3\xa4\xc3\xa4ttyminen\n_START_PARAGRAPH_\nVarsinaisen pelivaiheen j\xc3\xa4lkeen kun pelaajat ovat saaneet kaikki kolmetoista korttiaan pelattua ja parinsa tikit merkattua ja laskettua on aika vertailla tikkim\xc3\xa4\xc3\xa4r\xc3\xa4\xc3\xa4 vastustajaparin kanssa. Jos tikkim\xc3\xa4\xc3\xa4r\xc3\xa4st\xc3\xa4 p\xc3\xa4\xc3\xa4st\xc3\xa4\xc3\xa4n yhteisymm\xc3\xa4rrykseen kuten yleens\xc3\xa4, tulos merkataan yl\xc3\xb6s BridgeMatelle tai tulospaperille. Jos tuloksesta ei p\xc3\xa4\xc3\xa4st\xc3\xa4 sopuun, jako k\xc3\xa4yd\xc3\xa4\xc3\xa4n uudelleen l\xc3\xa4pi, tarvittaessa jopa kilpailunjohtajankin kanssa.\n_START_SECTION_\nParikilpailu\n_START_PARAGRAPH_\nKun sitoumuksen tuloksesta on p\xc3\xa4\xc3\xa4sty yhteisymm\xc3\xa4rrykseen ja se on merkattu yl\xc3\xb6s, k\xc3\xa4yd\xc3\xa4\xc3\xa4n varmistamassa tulos viel\xc3\xa4 tulosmonisteista, jotta kaikki jaot joihin on merkattu vahingossa virheellinen tulos saadaan varmasti korjattua oikeiksi.\n_START_SECTION_\nJoukkuekilpailu\n_START_PARAGRAPH_\nKun sitoumuksen tuloksesta on p\xc3\xa4\xc3\xa4sty yhteisymm\xc3\xa4rrykseen ja se on merkattu yl\xc3\xb6s, k\xc3\xa4yd\xc3\xa4\xc3\xa4n tulosta vertailemassa joukkuetovereiden kanssa. Jokaisen jaon pisteet lasketaan yksi kerrallaan ja lopussa kaikki tulokset lasketaan yhteen. T\xc3\xa4m\xc3\xa4n j\xc3\xa4lkeen tuloksia vertaillaan vastustajajoukkueen ja tulosmonisteiden kanssa, jos kaikki t\xc3\xa4sm\xc3\xa4\xc3\xa4v\xc3\xa4t voidaan l\xc3\xa4hte\xc3\xa4 pelaamaan seuraavaa ottelua. Mutta jos tulokset eiv\xc3\xa4t t\xc3\xa4sm\xc3\xa4\xc3\xa4 etsit\xc3\xa4\xc3\xa4n ja korjataan virhe.\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nSuomenkieliset s\xc3\xa4\xc3\xa4nn\xc3\xb6t jotka ovat englanninkielisest\xc3\xa4 versiosta k\xc3\xa4\xc3\xa4nt\xc3\xa4neet Armi ja Kari Koistinen ovat Bridgen viralliset s\xc3\xa4\xc3\xa4nn\xc3\xb6t, joita noudatetaan kaikissa Suomen virallisissa turnauksissa ja kansainv\xc3\xa4lisiss\xc3\xa4 turnauksissa._NEWLINE_Jaon aikana pelaajat eiv\xc3\xa4t saa h\xc3\xa4irit\xc3\xa4 vastustajiaan eiv\xc3\xa4tk\xc3\xa4 n\xc3\xa4ytt\xc3\xa4\xc3\xa4 mit\xc3\xa4\xc3\xa4n laitonta merkinantoa.\n_START_SECTION_\nOmalla vuorolla tarjoaminen\n_START_PARAGRAPH_\nPelaajan tulee tarjota omalla vuorollaan. Tarjousvuorot kiert\xc3\xa4v\xc3\xa4t kellon suuntaisesti niin, ett\xc3\xa4 jakaja aloittaa ja h\xc3\xa4nen vasemmanpuoleinen pelaaja jatkaa. V\xc3\xa4\xc3\xa4r\xc3\xa4ll\xc3\xa4 vuorolla tarjoamisesta seuraa usein, ett\xc3\xa4 joko tarjoaja tai h\xc3\xa4nen partnerinsa joutuu passaamaan seuraavalla vuorollaan tai koko jaon loppuun asti. T\xc3\xa4st\xc3\xa4 v\xc3\xa4\xc3\xa4r\xc3\xa4st\xc3\xa4 tarjouksesta ei saa tulla mit\xc3\xa4\xc3\xa4n hy\xc3\xb6ty\xc3\xa4 tarjoajan partnerille ja h\xc3\xa4nen l\xc3\xa4ht\xc3\xb6korttiaan saatetaan rajoittaa.\n_START_SECTION_\nLailliset tarjoukset\n_START_PARAGRAPH_\nPelaajan tulee tarjota tarjous, joka on p\xc3\xb6yd\xc3\xa4n edellist\xc3\xa4 tarjousta korkeampaa tasoa tai samaa tasoa mutta korkeampaa v\xc3\xa4ri\xc3\xa4. Jos pelaaja kuitenkin alitarjoaa eli tarjoaa riitt\xc3\xa4m\xc3\xa4tt\xc3\xb6m\xc3\xa4n tarjouksen, vastustaja yleens\xc3\xa4 hyv\xc3\xa4ksyy tarjouksen muuttamisen riitt\xc3\xa4v\xc3\xa4n korkealle tasolle samassa v\xc3\xa4riss\xc3\xa4 tai tarjoaa itse v\xc3\xa4\xc3\xa4r\xc3\xa4n tarjouksen p\xc3\xa4\xc3\xa4lle samalla hyv\xc3\xa4ksyen v\xc3\xa4\xc3\xa4r\xc3\xa4n tarjouksen. Jos n\xc3\xa4in tapahtuu, peli jatkuu normaalisti. Jos kuitenkin vastustaja hylk\xc3\xa4\xc3\xa4 muutoksen, kutsutaan kilpailunjohtaja, joka m\xc3\xa4\xc3\xa4r\xc3\xa4\xc3\xa4 s\xc3\xa4\xc3\xa4nt\xc3\xb6jen mukaan miten jatketaan._NEWLINE_Pelaaja voi my\xc3\xb6s passata aina omalla vuorollaan, jos kilpailunjohtaja ei ole m\xc3\xa4\xc3\xa4r\xc3\xa4nnyt jonkun aikasemmassa pelivaiheessa tapahtuneen virheen takia h\xc3\xa4nelle tarjouspakkoa t\xc3\xa4lle vuorolle. Muut vaihtoehdot ovat donkkaaminen, joka voidaan tarjota vain vastustajan tarjouksen p\xc3\xa4\xc3\xa4lle ja reinoaminen, joka voidaan tarjota vain vastustajan donkin p\xc3\xa4\xc3\xa4lle.\n_START_SECTION_\nSysteemilapun mukaiset tarjoukset\n_START_PARAGRAPH_\nPelaajien tulee tarjota systeemilapuissaan lukevien tarjousten mukaisesti. Jos n\xc3\xa4in ei kuitenkaan k\xc3\xa4y, v\xc3\xa4\xc3\xa4rintarjonnut pelaaja saattaa joutua ottamaan kilpailunjohtajan kirjoittaman bluffiraportin, joka tarkoittaa sit\xc3\xa4, ett\xc3\xa4 pelaaja ei saa huijata en\xc3\xa4\xc3\xa4 t\xc3\xa4ll\xc3\xa4 samalla tarjouksella. Kilpailunjohtaja voi my\xc3\xb6s m\xc3\xa4\xc3\xa4r\xc3\xa4t\xc3\xa4 muita rangaistuksia niin, ett\xc3\xa4 v\xc3\xa4\xc3\xa4r\xc3\xa4st\xc3\xa4 tarjouksesta ei tule tarjoajalle hy\xc3\xb6ty\xc3\xa4.\n_START_SECTION_\nAlertointi\n_START_PARAGRAPH_\nJokainen partnerin luonnolisesta poikkeava tarjous tulee alertoida. Poikkeuksena donkit, reinot ja v\xc3\xa4hint\xc3\xa4\xc3\xa4n nelj\xc3\xa4n tasolla tarjotut tarjoukset. Jos alertointis\xc3\xa4\xc3\xa4nt\xc3\xb6\xc3\xa4 ei noudateta, kilpailunjohtaja m\xc3\xa4\xc3\xa4r\xc3\xa4\xc3\xa4 rangaistuksen.\n_START_SECTION_\nMerkinannot\n_START_PARAGRAPH_\nTarjousvaiheen merkinannot tulee n\xc3\xa4ytt\xc3\xa4\xc3\xa4 tarjouksilla. Kaikki muut tarjousvaiheen merkinannot ovat kiellettyj\xc3\xa4. N\xc3\xa4it\xc3\xa4 kiellettyj\xc3\xa4 merkinantoja ovat esimerkiksi ysk\xc3\xa4isyt, silm\xc3\xa4n iskemiset, tarjouslappujen poikkeavat asennot, tarjouslaatikon tarpeeton koskettaminen, ilmeet ja potkiminen.\n_START_SECTION_\nPelinopeus\n_START_PARAGRAPH_\nPelaajan pelinopeus ei saa muuttua merkitt\xc3\xa4v\xc3\xa4sti. Pelaaja saa mietti\xc3\xa4, mutta h\xc3\xa4nen partnerinsa ei saa hy\xc3\xb6ty\xc3\xa4 siit\xc3\xa4 mill\xc3\xa4\xc3\xa4n tavalla. Pelaaja ei my\xc3\xb6sk\xc3\xa4\xc3\xa4n saa tarjota v\xc3\xa4litt\xc3\xb6m\xc3\xa4sti niin, ett\xc3\xa4 h\xc3\xa4nen partnerinsa hy\xc3\xb6tyisi siit\xc3\xa4._NEWLINE_Kohteliasta on my\xc3\xb6s odottaa vastustajan hyppytarjouksen j\xc3\xa4lkeen v\xc3\xa4hint\xc3\xa4\xc3\xa4n 15 sekuntia, jos h\xc3\xa4n k\xc3\xa4ytt\xc3\xa4\xc3\xa4 STOP-lappua. Lapun idea on juuri se, ett\xc3\xa4 tarjousten nopeudenmuutosta ei huomaa niin helposti, kun tarjouksen j\xc3\xa4lkeen odotetaan joka tapauksessa.\n_START_SECTION_\nV\xc3\xa4ripakko\n_START_PARAGRAPH_\nPelattaessa jotain maata, seuraavana pelivuorossa olevien pelaajien tulee tunnustaa sit\xc3\xa4 jos mahdollista. Tilannetta jossa maata ei tunnusteta, kutsutaan revohkiksi tai revokiksi. Revokin satuttua kilpailunjohtaja m\xc3\xa4\xc3\xa4r\xc3\xa4\xc3\xa4 revokin tekij\xc3\xa4lle rangaistuksen. Yleens\xc3\xa4 rangaistuksen tekij\xc3\xa4n vastustaja saa yhden tai kaksi ylim\xc3\xa4\xc3\xa4r\xc3\xa4ist\xc3\xa4 tikki\xc3\xa4.\n_START_SECTION_\nMerkinannot\n_START_PARAGRAPH_\nPelivaiheen merkinannot tulee n\xc3\xa4ytt\xc3\xa4\xc3\xa4 pelatuilla korteilla niin, ett\xc3\xa4 kortin koko ratkaisee. Kaikki muut merkinannot ovat kiellettyj\xc3\xa4. N\xc3\xa4it\xc3\xa4 kiellettyj\xc3\xa4 merkinantoja ovat esimerkiksi ysk\xc3\xa4isyt, silm\xc3\xa4n iskemiset, korttien poikkeavat asennot, tarjouslaatikon tarpeeton koskettaminen, ilmeet ja potkiminen.\n_START_SECTION_\nOmalla vuorolla pelaaminen\n_START_PARAGRAPH_\nPelaajan tulee asettaa kortti p\xc3\xb6yd\xc3\xa4lle omalla vuorollaan. Pelivuorot kiert\xc3\xa4v\xc3\xa4t kellon suuntaisesti niin, ett\xc3\xa4 pelinviej\xc3\xa4n vasemmanpuoleinen vastustaja aloittaa ja h\xc3\xa4nen vasemmanpuoleinen pelaaja jatkaa. V\xc3\xa4\xc3\xa4r\xc3\xa4ll\xc3\xa4 vuorolla pelaamisesta seuraa usein, ett\xc3\xa4 pelatusta kortista tulee rangaistuskortti. T\xc3\xa4st\xc3\xa4 v\xc3\xa4\xc3\xa4r\xc3\xa4ll\xc3\xa4 vuorolla pelatusta kortista ei n\xc3\xa4in tule mit\xc3\xa4\xc3\xa4n hy\xc3\xb6ty\xc3\xa4 pelaajalle tai h\xc3\xa4nen partnerilleen.\n_START_SECTION_\nBridgen pistelasku\n_START_PARAGRAPH_\nBridgess\xc3\xa4 on useita eri pelimuotoja, jotka eroavat toisistaan vain pistelaskun kannalta: robber, chicago, parikilpailu ja joukkuekilpailu. Chicagon pistelasku on yksinkertaisin ja toimii muiden laskentatyylien pohjana. Chicagossa pelataan nelj\xc3\xa4 jakoa jakovuoron kiert\xc3\xa4ess\xc3\xa4, robberissa jaetaan robber-bonuksia, parikilpailulaskennassa vertaillaan jakoja parempi-huonompi-tyyliin ja joukkuekilpailussa oman puolen parien tuloksia vertaillaan kesken\xc3\xa4\xc3\xa4n ja lasketaan erotus imppein\xc3\xa4.\n_START_SECTION_\nKilpailut\n_START_PARAGRAPH_\nKilpailut ovat yksi tapa mitata bridgenpelaajien tasoa. Suomen pisin turnaus on Hangon bridgeviikko, joka sis\xc3\xa4lt\xc3\xa4\xc3\xa4 monta erillist\xc3\xa4 kilpailua.\n_START_SECTION_\nOsallistuminen\n_START_PARAGRAPH_\nSaadakseen osallistua viralliseen kilpailuun on pelaajan oltava jonkin kerhon j\xc3\xa4sen ja maksettava vuosittainen j\xc3\xa4senmaksu jonkun maan bridgeliitolle. T\xc3\xa4llainen bridgeliitto on esimerkiksi Suomen Bridgeliitto. Jos pelaaja on maksanut j\xc3\xa4senmaksun jo aiemmin esimerkiksi jonkun muun kilpailun yhteydess\xc3\xa4 h\xc3\xa4nen ei tarvitse maksaa maksua uudestaan._NEWLINE_Kun vuosittainen j\xc3\xa4senmaksu on maksettu, pelaajan tarvitsee osallistua kisaan joko netiss\xc3\xa4, puhelimella tai jollakin muulla tavalla niin, ett\xc3\xa4 kilpailunjohtaja tiet\xc3\xa4\xc3\xa4 h\xc3\xa4nen tulevan. Osallistuminen tavalliseen MP-kilpailuun eli kisaan jossa voi voittaa mestaripisteit\xc3\xa4 maksaa yleens\xc3\xa4 15-25 euroa. Juniorit (alle 26-vuotiaat) p\xc3\xa4\xc3\xa4sev\xc3\xa4t kuitenkin yleens\xc3\xa4 puoleen hintaan._NEWLINE_Parikilpailuihin tarvitaan tasan kaksi pelaajaa paria kohden ja joukkuekilpailuihin nelj\xc3\xa4st\xc3\xa4 kuuten pelaajaa joukkuetta kohden.\n_START_SECTION_\nJ\xc3\xa4rjest\xc3\xa4minen\n_START_PARAGRAPH_\nSuomen kerhoilla on oikeus j\xc3\xa4rjest\xc3\xa4\xc3\xa4 MP-kilpailuja ja tukikilpailuja. MP-kilpailuja kerho saa j\xc3\xa4rjest\xc3\xa4\xc3\xa4 kolme, joidenka kaikkien pit\xc3\xa4\xc3\xa4 olla eri laskentatyylill\xc3\xa4. N\xc3\xa4iden kolmen kilpailun lis\xc3\xa4ksi kerho voi j\xc3\xa4rjest\xc3\xa4\xc3\xa4 Warm-Up-kisan jossa jakom\xc3\xa4\xc3\xa4r\xc3\xa4 on v\xc3\xa4h\xc3\xa4isempi_NEWLINE_MP-kilpailujen jakom\xc3\xa4\xc3\xa4r\xc3\xa4 on v\xc3\xa4hint\xc3\xa4\xc3\xa4n 40. Jos jakom\xc3\xa4\xc3\xa4r\xc3\xa4 on kuitenkin v\xc3\xa4h\xc3\xa4isempi, siit\xc3\xa4 tulee ilmoittaa pelaajille ja pelimaksua pit\xc3\xa4\xc3\xa4 alentaa. Poikkeuksia ovat iltakilpailut, joissa jakom\xc3\xa4\xc3\xa4r\xc3\xa4n tulee olla v\xc3\xa4hint\xc3\xa4\xc3\xa4n 30 ja Warm-Up-kilpailut, joissa jakom\xc3\xa4\xc3\xa4r\xc3\xa4n tulee olla v\xc3\xa4hint\xc3\xa4\xc3\xa4n 16._NEWLINE_N\xc3\xa4iden kerhojen j\xc3\xa4rjest\xc3\xa4mien kilpailujen lis\xc3\xa4ksi SBL (Suomen Bridgeliitto) j\xc3\xa4rjest\xc3\xa4\xc3\xa4 SM-kilpailut, Suomen Cup -kilpailun ja MP-kilpailuja joka vuosi.\n_START_SECTION_\nKansainv\xc3\xa4liset kilpailut\n_START_PARAGRAPH_\nMM-kisat j\xc3\xa4rjest\xc3\xa4v\xc3\xa4t World Bridge Federation ja EM-kisat European Bridge League. Kilpailuihin ilmoittaudutaan kisasivuilla tai k\xc3\xa4yd\xc3\xa4\xc3\xa4n erilliset karsintakisat, joista valitaan kilpailujen parhaat pelaajat ja joukkueet. Kansainv\xc3\xa4listen kilpailujen kilpailunjohtajien pit\xc3\xa4\xc3\xa4 k\xc3\xa4yd\xc3\xa4 erillinen koulutus, josta monet eiv\xc3\xa4t p\xc3\xa4\xc3\xa4se l\xc3\xa4pi.\n_START_SECTION_\nTuurin osuus\n_START_PARAGRAPH_\nBridgess\xc3\xa4 "tuurin" osuus on varsin v\xc3\xa4h\xc3\xa4inen, koska samat jaot pelataan monessa p\xc3\xb6yd\xc3\xa4ss\xc3\xa4 ja n\xc3\xa4it\xc3\xa4 tuloksia vertaillaan. Lis\xc3\xa4ksi erilaisten jakojen m\xc3\xa4\xc3\xa4r\xc3\xa4 on niin valtava, ett\xc3\xa4 on k\xc3\xa4yt\xc3\xa4nn\xc3\xb6ss\xc3\xa4 mahdotonta opetella kaikkia tilanteita ulkoa. Bridgess\xc3\xa4 ei my\xc3\xb6sk\xc3\xa4\xc3\xa4n saa antaa mit\xc3\xa4\xc3\xa4n merkki\xc3\xa4 partnerilleen tarjousten ja korttien lis\xc3\xa4ksi. T\xc3\xa4m\xc3\xa4 v\xc3\xa4hent\xc3\xa4\xc3\xa4 my\xc3\xb6s tuurin osuutta. Turnauksissa pelataan my\xc3\xb6s niin paljon jakoja, ett\xc3\xa4 "tuurilla" voittaminen on k\xc3\xa4yt\xc3\xa4nn\xc3\xb6ss\xc3\xa4 mahdotonta._NEWLINE_Tilanteita joissa tuurista on hy\xc3\xb6ty\xc3\xa4 ovat esimerkiksi tarjoukset ja pelinvientilinjat. Pelinviej\xc3\xa4ll\xc3\xa4 voi olla esimerkiksi kaksi linjaa, ensimm\xc3\xa4isen onnistumismahdollisuus 75% (esim. kaksoisleikkaus), toisen onnistumismahdollisuus 35% (esim. vastustajien v\xc3\xa4ri 3-3). On mahdollista, ett\xc3\xa4 linja jonka onnistumismahdollisuus on 75% ei toimi, mutta 35%:n linja toimii (n.9% jaoista). T\xc3\xa4ll\xc3\xb6in pelinviej\xc3\xa4pari, joka pelasi kaksoisleikkausta, h\xc3\xa4vi\xc3\xa4\xc3\xa4 n\xc3\xa4iden kahden p\xc3\xb6yd\xc3\xa4n kesken\xc3\xa4isen vertailun._NEWLINE_Bridgess\xc3\xa4 saattaa esiinty\xc3\xa4 pient\xc3\xa4 tuuria, mutta pitkiss\xc3\xa4 monien kymmenien jakojen kilpailussa on hyvin ep\xc3\xa4todenn\xc3\xa4k\xc3\xb6ist\xc3\xa4, ett\xc3\xa4 "huonoilla" valinnoilla voittaa. Esimerkiksi pokerissa kovilla korteilla voittaa k\xc3\xa4yt\xc3\xa4nn\xc3\xb6ss\xc3\xa4 aina, bridgess\xc3\xa4 korteill\xc3\xa4 ei ole merkityst\xc3\xa4, koska samat jaot pelataan useissa p\xc3\xb6ydiss\xc3\xa4.\n_START_SECTION_\nTietokonebridge\n_START_PARAGRAPH_\nBridge\xc3\xa4, jota pelataan tietokoneella kutsutaan tietokonebridgeksi. Sit\xc3\xa4 voi pelata netiss\xc3\xa4 muita pelaajia vastaan tai ilman netti\xc3\xa4 omaa konetta vastaan sovelluksen avulla.\n_START_SECTION_\nBridgesovellukset\n_START_PARAGRAPH_\nSovellukset, jotka ovat tarkoitettuja bridgen pelaamiseen tai harjoittelemiseen kutsutaan bridgesovelluksiksi. T\xc3\xa4llaisia sovelluksia ovat esimerkiksi Bridge Master 2000, Jack, Wbridge5, Shark Bridge, GIB, Bridge Baron ja RoboBridge. Mik\xc3\xa4\xc3\xa4n n\xc3\xa4ist\xc3\xa4 sovelluksista ei tarvitse interneti\xc3\xa4 toimiakseen.\n_START_SECTION_\nBridge Master 2000\n_START_PARAGRAPH_\nBridge Master 2000 on bridgen pelinviennin kehitt\xc3\xa4miseen tarkoitettu sovellus. Siin\xc3\xa4 on valmiiksi tehtyj\xc3\xa4 huolellisesti suunniteltuja jakoja, jotka on luokiteltu vaikeusasteen mukaan viiteen tasoon. Ihmispelaaja on aina pelinviej\xc3\xa4 ja jokaisessa jaossa on bridge movie, joka ohjaa tarvittaessa oikean pelinvientilinjan ajatteluprosessin tavoin, jos pelaaja ei sit\xc3\xa4 itse keksinyt. Sovellus voi vaihtaa vastustajien korttien paikkaa siten, ett\xc3\xa4 pelinviej\xc3\xa4 voi saada pelin kotiin vain t\xc3\xa4sm\xc3\xa4lleen oikealla pelinvientilinjalla. Bottivastustajat eiv\xc3\xa4t my\xc3\xb6sk\xc3\xa4\xc3\xa4n tee inhimillisi\xc3\xa4 virheit\xc3\xa4, joten pelaaja ei voi laskea yht\xc3\xa4\xc3\xa4n tikki\xc3\xa4 vastustajien h\xc3\xb6lm\xc3\xb6ilyist\xc3\xa4.\n_START_SECTION_\nJack\n_START_PARAGRAPH_\nJack on bridgen pelaamisen kehitt\xc3\xa4miseen tarkoitettu ohjelma jossa k\xc3\xa4ytt\xc3\xa4j\xc3\xa4 pelaa botteja vastaan. Jaot pelaaja voi valita sattumanvaraisesti, turnauksista tai jakotyypin perusteella. Ohjelma analysoi jaot. Jack-ohjelman yksi kehitt\xc3\xa4jist\xc3\xa4 on maailmanmestari Berry Westra.\n_START_SECTION_\nBridge internetiss\xc3\xa4\n_START_PARAGRAPH_\nInternetist\xc3\xa4 l\xc3\xb6ytyy useita palvelimia, joilla bridge\xc3\xa4 voi pelata internetiss\xc3\xa4. Vanhin toiminnassa oleva palvelu on OKbridge. Toinen tunnettu palvelu, Bridge Club Live (BCL) on toiminut vuodesta 1994 alkaen. Bridge Base Online (BBO) on maailman suosituin online-bridgekerho, siit\xc3\xa4 on tehty tietokoneversion lis\xc3\xa4ksi tableteilla ja \xc3\xa4lypuhelimilla toimiva versio.\n_START_SECTION_\nBridge Base Online\n_START_PARAGRAPH_\nBridge Base Online (BBO) on maailman suosituin online-bridgekerho, siit\xc3\xa4 on tehty tietokoneversion lis\xc3\xa4ksi tableteilla ja \xc3\xa4lypuhelimilla toimiva versio. Siell\xc3\xa4 on mahdollista pelata erilaisia kilpailuja, tavallista bridge\xc3\xa4, opetusbridge\xc3\xa4 tai tarjousharjoittelua. Lis\xc3\xa4ksi BBO:lla on mahdollista seurata ammattilaisten pelaamia raamaotteluita tai haastaa kaveri robottipeliin.'